khistorydata/jeongjo-sjw-relations huggingface dataset:
정조 7년 · 목
存謙啓言。卽見嶺南暗行御史沈基泰別單。則其一。論嶺底山郡穀物。積歭沿邑及漕運邑。餘者無多。或從便作錢。或次次移轉。使一道民穀。均平分。排事也。繡啓所陳。誠爲得宜。作錢一款。雖不可輕議。而至於移轉。更令道臣。申飭各邑。請使之從便擧行。從之。敎以。此等申飭。各歸文具之。故凡於繡啓。未嘗不提及此事。此無他。爲道伯者。不遵朝。令惟徇已私而然。今番以後。又復如前。自今方伯難免論勘。以此令廟堂措辭行會也。又啓言。其一。論驛保之勿侵他役事也。今此繡啓。係是矯捄之一端。令道臣另加嚴飭。俾無如前侵及之意。請分付。從之。敎以。使之詳査釐正後形止狀聞。又啓言。其一。論東萊公作倭料魚價米米太。因倭獻愆期。留儲夥多。反爲奸吏幻弄之資。不計進貢之出來每於年終。盡數入給。而釜倉米立本之復。踵前套。府使及掩置府使論勘事也。今若不計倭料之來不來。公然入給。則不但給之無名。渠所貢獻物種。決無來獻之理。不如每年道臣與萊府相議。隨所入先運。餘者雖爲劃置。姑留各該邑。如其先運者已盡入給。追後發關。自可趁運。此係交隣重事。請下詢處之。予詢右相。右議政李福源曰。公作米之待貢獻入給。已成久例。便同約條。恐不當以庫色輩奸弊。而遽議變改矣。予曰。諸備堂亦陳所見也。兵曹判書李命植曰。以我國奸弊之難防。有此新創無前之規。則事體極爲苟簡矣。左參贊金華鎭。曰不計貢獻之來否。逐年準給。此非可論之事也。恐不可遽議變改矣。戶曹判書徐有隣曰。不待貢獻。預先準給。恐不可輕議矣。刑曹判書鄭一祥曰。今若變改前例。則恐爲大段後弊矣。禮曹判書李在協曰。何敢臆對乎。司直李柱國曰。未知本事。不敢仰對矣。訓鍊都正李敬懋曰。不敢臆對矣。副護軍徐有大曰。何敢臆對乎。副司直趙時俊曰。參以事勢。似不可變改前式矣。予曰。御史亦陳所見也。沈基泰曰。此宜有大變通。堂堂禮義之國。豈可與狡倭。有若交易然哉。存謙曰。以此問于道臣。詳審便否。論理狀聞後。請更爲稟處。從之。又啓言。立本貸下。旣以嚴加防塞。永爲定式。則復踵前套。至有繡衣論罪之擧。誠極駭然。當該庚子幸丑府使。先罷後拿。其後掩置府使請罷職。從之。又啓言。其一。論釜山給倭炭雇布。一依當初定式。一疋以七石半遵行。而專委訓別也。此係按道之臣。按禮蕫飭而已。至於移給訓別。則反生他弊。入侍備堂中。多有曾經嶺伯人。請歷詢。予詢右相。福源曰。一遵節目。不必創出新規。專委訓別矣。予曰。御史亦陳所見可也。基泰曰。炭布上下。雖使釜山主管。而入給之際。使訓別照管好矣。予曰。曾經道臣。各陳所見可也。命植曰。不必自朝家創開新規矣。時俊曰。一依磨鍊時式例擧行好矣。存謙曰。此不必上煩朝廷。自廟堂修明舊式之意。請措辭申飭。敎以。炭軍亦民也。不宜歸之煩瑣。任其宿弊之自如。大抵價與本色之太不相當。此前後僉使。不守法之致。在朝家恤民隱之義。豈可爲一鎭況凋殘。不卽痛草乎。令廟堂嚴飭道伯。申復當初式例。俾無如前剖剋之弊。如是申飭之後。復踵前習。該僉使當以贓污論。以此一體嚴飭。擧行形止亦令狀聞也。又啓言。其一。論密陽梁山彥陽等邑境。封山松木漸蕃。延及平地。沃土陳荒。封山特爲革罷事也。近百年設置之封山。不可容議其革罷矣。予詢右相。福源曰。臣意亦與首相無異矣。予曰。諸備堂各陳所見可也。華鎭等曰。不可遽議革罷矣。存謙曰。僉議如是。請置之。從之。又啓言。其一。論固城以統營下邑。弊多務劇。素稱難治。今後則本縣縣令。永爲文臣窠事也。永作文窠之論。儘有意見。恐合從施。事係官制變通。請下詢處之。予詢右相。福源曰。重閫所在處。本官或評事。必以侍從差遣。自有意義。固城之亦依此例似得矣。予曰。曾經道臣之意何如。命植曰。臣意亦無異同矣。華鎭曰。永作文窠。亦無所妨矣。時俊曰。永作文窠。則似有數遞之弊矣。予曰。曾經銓官。亦陳所見可也。浩修曰。守令惟在擇人之如何。不如仍舊之爲便矣。民始曰。永作文臣窠。似爲得宜矣。存謙曰。僉議旣如是。此後則本縣縣令永爲文臣窠。必以侍從各別擇差之意。請分付銓曹。敎以。新法每不如舊制。而得人與否。不在文武。與其文不得人。徒胎數遞之弊。曷若仍舊貫之爲無弊。此後另飭銓曹。勿拘交差之規。各別擇差下送也。又啓言。其一。論巨濟南海特敎罪人外。京鄕雜犯之類。一竝鋤出移配事也。到今一一鋤出。亦似騷然。此後則分外京外雜犯之類。請限年姑勿發配於此兩邑。從之。敎以。此兩邑罪人之偏多。誠爲可悶。合有分配之道。勿論緣坐與雜犯。自金吾刑曺。考出徒流案謄書以入也。又啓言。其一。以爲加糶之輒許量宜。誠爲可惜。庫留反閱之際。諸般虧欠。擧皆委之於量宜加分之中爲辭矣。留穀虧欠。旣因營題。揆以法意。不可無飭。該道道臣請罷職。敎以。道臣體重。不過微眚。爲先從重推考。
정조 7년 · 강
命大政。愼揀初仕。北道人另加檢用。
정조 7년 · 목
領議政鄭存謙啓言。聖上臨御以後。蒐訪寒畯。屢勤飭敎。今當大政。淬勵對揚之責。專在銓曹。而至於愼揀初仕。尤係實政之要。益加警愓。更宜申飭兩銓。而近來北道人在職者尠少。雖以前冬道科出六人事言之。調用之敎。尙未擧行。其在慰遠人之道。不可仍以置之。申飭銓曹。請使之另加檢用。從之。
정조 7년 · 강
吏曹判書徐浩修。以嶺南御史書啓覆啓。
정조 7년 · 목
浩修啓言。因慶尙道暗行御史沈基泰書啓稟處事命下矣。取考書啓。則比安縣監金翼均。椽壁揭詩。還爲譏笑之資。吏碑載路。莫懲恣橫之習。倉穀私反。難免不察云。貽笑吏民。不察倉逋。則從前不治。卽此可知。眞寶縣監李琇。積畏權吏。沈惑妖嬖。倉穀多數虛留。刑具不準典則云。以此以彼。不可輕勘。東萊府使李養鼎。邊禁解弛。門守不嚴云。極爲駭然。昌原府使趙升鉉。吏多奸弊。客有瑣謗。犯用倉穀。取剩立本云。吏弊客謗。已是不治。而還穀立本。尤爲痛駭。參谷府使金衡柱。吏奸多端。民受其害。倉穀那移。色吏犯用云。自有當擬之律。義城縣令韓謇。倉穀莫察。軍籍全昧。賑穀麤糲。頗有民怨云。自來不治。據此可知。宜寧縣監黃昌源。吏逋停退。升斗異用云。論以法意。不可置之。七邑守令。請竝先罷後拿。從之。敎以。所易之新倅。未必勝於前倅。然則徒有迎送之弊。七邑守令中。義城縣令韓謇。宜寧縣監黃昌源。不無一分參恕之端。罷職分揀。拿問處之。又啓言。星州牧使曺允亨。吏逋旣已摘發。而尙未準捧。前牧使李廷恢。亦難免其責云。密陽府使金履鐸。南倉留租。純是空殼。簸揚一石。未滿三升云。巨濟府使李琦鉉。津路禁防。能免疏忽。而刑具違式云。金海府使趙㠎。吏逋未捧。不可以數少而不論云。咸安前郡守呂萬永。反作那移。自有其律云。慈仁前縣監柳雲羽。吏奴逋欠。民間反作云。漆原前縣監姜膺煥。盜竊名譽。至蒙加年云。鎭海前縣監崔秉敎。還租作錢。私用云。盈德縣令趙亨逵。還分時色吏弄奸。未能覺察云。九邑守令。所犯雖有輕重。均之爲冒法。請竝令該府。拿問處之。從之。敎以。其中巨濟府使李琦鉉。津路嚴防云。卽此一事。足爲掩過之端。然於典則頒下之後。刑具之違式。不可以數少而寬恕。拿處則遞易可悶。令該帥臣從重決棍後狀聞。又啓言。泗川縣倉穀反閱時。昆陽倉各穀。除却分留云。交濟穀比他糶糴。事體尤重。則幼弄反作。極爲驚駭。當該昆陽郡守趙貞相。請令該府拿問處之。從之。又啓言。咸安前郡守鄭義相[誠:I-PERSON]。飢口抄附。一任下輩。飢民死亡甚多。漕倉稅納。幻弄出秩。數外加捧。私自取用云。草溪前郡守曺夏彬。挈嬖川浴。對民醉舞。濫用棍杖。人命致斃。災結加數。私自區處云。別般勘罪。有不可已。請竝拿問嚴處。從之。敎以。所犯情狀。俱極駭痛。竝令該府。各別嚴問口招。萬一抵賴。卽當加刑取服。以此發問目捧供。又啓言。寧海府使李鎭復。價布疊徵。吏逋不察云。豐基郡守李漢一。不事肥已。固多可尙。酒失糶弊。頗多民怨云。淸道郡守李宜耆。二載居官。一無可稱云。三邑守令。俱爲不治。昌樂察訪李益瑞。房嬖招譏。冒卜莫察云。長水察訪朴致行。頑吏庭辱。亦復容忍云。俱極驚駭。不可仍置。三邑守令兩道察訪。請竝罷黜。從之。敎以。其中豐基郡守李漢一。繡啓旣以不事肥已爲言。所論俱非重罪。至於觴政。道伯足可察禁。本邑數遞。亦甚可悶。姑先從重推考。
정조 7년 · 강
兵曹判書李命植。以嶺南御史書啓覆啓。
정조 7년 · 목
命植啓言。因嶺南御史沈基泰書啓稟處事命下矣。卽見其書啓。則左水使李喆運。賑倉租監色私用。矇不覺察。前水使金海柱。一任該色之反弄。以致穀簿之疏虞云。身爲閫帥。不能自飭。其何以蕫率各鎭乎。請幷拿問處之。從之。又啓言。釜山僉使權綸。糴穀反作。罪固難恕。今已作故勿論。多大浦僉使李文喆。病或妨務云。邊上重鎭。有難仍置。改差。龜山僉使金錫福。捧稅招怨云。開雲浦萬戶曺允祥。倉穀反作。知世浦萬戶申圭。倉穀反作。襲謬掩置。玉浦萬戶李枝昌。助羅浦萬戶尹昌華。永登浦萬戶崔昌文。加背梁萬戶吳尙權等。倉穀反作襲謬云。栗浦權管金德行。吏校全不嚴束。倉弊難免掩置云。長木浦別將李弘秀。忽於禁松。疏於禁下。倉弊襲謬云。俱係國穀之虛弄。請竝拿問定罪。從之。敎以。多大僉使李文喆。病雖妨務。久必差可。勿爲改差。其他九鎭邊將。流來反作。旣已現發之後。勢將一幷拿問定罪。而邊將與守令有異。拿來之後。設令脫空。無以還任。況渠輩皆是禁旅或軍門積仕之類。今以前官流來之事。爲此査問。竝置落職之科。實所矜恤。開雲浦萬戶曺允祥。知世浦萬戶申圭。玉浦萬戶李枝昌。永登浦萬戶崔昌文。加背梁萬戶吳尙權。幷姑勿拿處。卽令該所管帥臣拿致。各其營門穀物之執頉委折及幷與犯手邊將現告。一一嚴棍取招。使之狀聞後稟處。助羅浦萬戶尹昌革。船械旣云一新。些少倉弊。足爲補過之端。況反作數爻最少。論罪一款。特爲分揀。使之從速收殺。栗浦權管金德行。長木浦別將李弘秀。此罪之外。又有他犯。拿處事從之。又啓言。舊所非浦別將白文郁。猾狡恣橫。鎭卒難支。左水虞侯[候:I-POSITION]申協。爲人孱劣。實難堪勝。安東營將朴載文。戢校不嚴。奈貽民弊。尙州營將高愼謙。素多客氣。種種駭擧云。雖無不法之論列。有難仍置於其任。幷罷黜。三千權管陳泰煥。禁松頗嚴。分布有譽。反作自首。意在不欺。而旣犯禁条。不可無責云。禁松分布。旣能擧職。合有分揀之道。其餘中軍虞侯[候:I-POSITION]營將僉使萬戶別將等。雖有稱道之言。別無表異之績。請幷置之。從之。敎以。其中尙州營將高愼謙。意謂勤幹。不料其如是麤悖矣。比之朴載文。不無優劣云。然則合有參恕之道。罷黜姑爲分揀。
정조 7년 · 강
命下納米新舊互劃。令道伯詳陳意見後稟處。
정조 7년 · 목
工曹判書鄭民始啓言。嶺南御史別單中。以下納米之新舊互劃。有貽民弊。自今優劃儲置。以爲除弊爲言矣。嶺南出米元數。自來不敷。雖欲優劃。其勢末由。若自本道方便推移。東萊需用。以新米區劃。道內各項支用。以舊米繼用。則必無此等弊端。昨年前道臣。亦以此事陳疏。而備局覆啓。依此擧行之意知委矣。到今別無變通之道。云自本道酌量推移。俾除民弊之意。請申飭。從之。敎以。卿與舊伯之說。各自矛盾。更令道伯。依此擧条。詳陳意見後。自本廳指一稟處。
정조 7년 · 강
命晉州劉斗金施復戶之典。星州朴氏大邱申氏竝旌閭。私奴雪萬免賤。食物題給。
정조 7년 · 목
禮曹判書李在協啓言。嶺南御史別單中。晉州良人劉斗金孝行特異。宜施復戶之典。星州士人李敏省妻朴氏。大邱士人都必祥妻申氏。或先夫而自裁。或決意而下從。幷宜旌閭。私奴雪萬。忠於其主。許以免賤。仍令本道。食物題給。請以示褒獎。從之。
정조 7년 · 강
推嶺南御史沈基泰。監司李秉模。
정조 7년 · 목
刑曹判書鄭一祥啓言。嶺南御史別單中。殺獄三罪人。與道臣合席相議。一幷刑推後。遠地定配爲言矣。淸道李進京獄事。觀其論列。不無意見。參酌勘處。似不害爲審克之道。而至於宜寧劉聖賓。順興朴宗日。自本道纔已審理啓聞。未及覆啓。而判下之前。輕先刑配。極爲未安。御史及道臣推考。聖賓宗日。則姑待覆啓行會擧行之意。請分付該道道臣。從之。敎以。劉聖賓朴宗日。御史旣已勘決。不必更待覆奏矣。
정조 7년 · 강
司諫沈基泰避嫌乞遞。賜批。
정조 7년 · 목
避嫌略曰。慶州營將宋應休。有譏捕疏略之失。故臣之欲施薄警。按舊例也。畢竟狀罷。存體統也。今日入侍備堂。反以應休之違拒爲得體。名以御史。不能懲一營將。已極巽軟。今又厚被非斥。臣之不職之失益著矣。其何敢晏然於見職乎。請命遞斥臣職。批以。勿辭。亦勿退待。
정조 7년 · 강
命省峴察訪金宗敬。出六調用。
정조 7년 · 목
敎曰。省峴察訪金宗敬。治績之外。行誼特異。宜有獎拔之擧。又聞是嶺人。令該曺出六調用。
정조 7년 · 강
遞承旨尹尙東鄭東浚金載瓚。以安聖彬朴天衡爲承旨。尋遞。以林錫喆爲承旨。
정조 7년 · 목
敎曰。明日方物看品殿座時。該房承旨不可不備員。在外承旨許遞。今日政。以在京無故人差出。又敎曰。左副右副承旨許遞。前望單子入之。又敎曰。在外承旨許遞。前望單子入之。
정조 7년 · 목
敎曰。政官牌招開政。又敎曰。喬梧桐府使拿來之代。今日政差出。又敎曰。俄以水原府使薦望。問于廟堂。則大臣曰不知。又以喬梧桐府便慶尙左水使擬望。問于銓曺。則吏兵判曰不知。詢問之擧。徒歸屑越。廟堂體重。雖不欲言。政命置之。政官牌還收。
정조 7년 · 강
命領議政鄭存謙。右議政李福源勿待命。
정조 7년 · 목
政院。以存謙等。下敎之下。不勝惶懍。走伏金吾門外。仍納命召啓。敎以。未知卿等所謂下敎云云者。果指何事。無或以政命之收還。爲難安之端乎。然則卿等此擧。萬萬過當。萬萬過當。政命收還傳敎。方欲爻周。卿等安心勿待命事。遣史官傳諭。仍傳命召。
정조 7년 · 강
領議政鄭存謙。右議政李福源聯箚自引。賜批。
정조 7년 · 목
聯箚略曰。俄者筵退後。伏聞下敎之下政院者。臣等昏謬不職之罪。於是乎益著矣。走伏金吾。惟鈇鋮是俟。不意史官儼臨。還授命召。至有勿胥命之敎。感隕怵愓。益無所措。臣等衰病跧伏。與世相忘。在廷夙夜之賢。識面亦稀。才具長短。尤所昧昧。雖以日昨隋城一望言之。艱辛備擬。窘態百出。蓋物不素具。無以應卒。前席詢問之下。亦不能一言仰對。在臣等自處之義。有不敢晏然仍冒。亟降處分。以幸公私焉。批以。胥命已云過矣。尋箚又何爲也。俄所云云。亶出無隱。不料卿等深引至此。惟冀深回啓忍之度。安心勿復芥滯。卽起視事。仍命遣史官。傳諭予領右相。
정조 7년 · 강
校理李魯春上疏乞郡。批下該曺稟處。
정조 7년 · 강
命昆陽郡守趙貞相拿處傳旨。姑爲勿施。
정조 7년 · 목
因拿處傳旨。敎以。本事猶不分明。令廟堂行會本道。使之査實狀聞後稟處。此傳旨姑爲勿施。
정조 7년 · 강
有政。吏曹判書徐浩修。參判李敬養。參議黃昇源。兵曹判書李命植進。
정조 7년 · 목
以鄭彥郁李顯靖爲掌令。林濟遠爲修撰。朴祐源爲同義禁。鄭東浚爲成川府使。李尙訥爲昌原府使。沈命德爲寧海府使。林永老爲漆谷府使。鄭昌期爲淸道郡守。尹永基爲眞寶縣監。李龜應爲比安縣監。金載瓚爲安岳郡守。李亨元爲承旨。趙心泰爲昌城府使。尹行儼爲任實縣監。李文德爲喬桐府使。閔鍾顯爲副總管。權必稱爲慶尙左水使。
정조 7년 · 강
以申大升爲東萊府使。洪檢爲水原府使。幷備薦也。
정조 7년 · 강
命守令繡啓罷黜之代。不多日內辭朝。
정조 7년 · 목
敎曰。農務方殷。守令一日曠官可悶。今番繡啓罷黜之代。皆令不多日內辭朝。其外新除未下直守令。亦令從近辭朝。
정조 7년 · 강
改差 思陵參奉洪大榮。
정조 7년 · 목
大榮。以身病呈狀。吏曹啓請改差也。
정조 7년 · 강
命巨濟南海定配罪人。更爲分定配所。
정조 7년 · 목
因刑曹定配罪人別單。敎以。與禁府徒流案書下者相考。更爲分定配所後草記。又因義禁府定配罪人別單。敎以。移配罪人。相考刑曹徒流案。更爲分定配所草記。
정조 7년 · 강
命罪人沈應坐人。分付捕廳及各道。期於捕捉。
정조 7년 · 목
義禁府啓言。卽接咸鏡監司徐有寧啓本。大逆不道罪人沈應坐諸人。自定平府査出以來。而其叔千春億春等。年前流離。莫知所適。叔慶春。女於仁。連。捉囚營獄云。慶春巨濟府緣坐安置。押送配所。於仁連則旣已出嫁。依法免坐放送。千春億春分付捕廳及各該道。期於捕捉。行關諸道。在於四月。而居在定平。今始査報。擧行稽忽。萬萬寒心。定平府使趙岱。拿問處之。不能檢飭之該道道臣。請推考警責。允之。
정조 7년 · 강
命時囚李廷爀議處。李濟萬等供署辭更爲修正入啓。
정조 7년 · 목
義禁府啓言。騎士將李廷爀原情。汎稱遲晩。請刑推得情。敎以。除刑推議處。又啓言。前執義李濟萬。前掌令姜★(亻+寅)。前獻納金履厚。前正言徐[配:I-PERSON]修等。常參時皆稱在外。竝推考。答五十收贖。解見任別敍。私罪施行。敎以。告君之事。豈容若是不以實對。供不以實。自有當律。則嫌於直告。甘歸徒配。未知利害何居。不料法從之列。有此無常之擧。此供辭勿施。待後坐起。更爲修正文書入啓。
정조 7년 · 강
御仁政殿。行秋到記。製述試官。鄭存謙徐有隣閔鍾顯金憙沈有鎭李集斗徐有成。殿講試官。徐命善李在恊柳義養洪明浩吳泰賢申大允。
정조 7년 · 목
試官以下行禮訖。○以擬周群臣賀周公追述后稷公劉風化之所由。陳七月八章。爲表題。○予曰。雨勢如此。應製儒生皆入月廊。應講儒生待令于光範門外。次第進講。試官皆令進前。予曰。頃者鄭判府事已筵稟出擧條。講生若或低微講聲。設令善講。當降其栍畵。以此申飭諸生。予曰。試所承旨收券後。入侍便殿。
정조 7년 · 목
予曰。都承旨馳詣 永禧殿。雨漏處奉審以來。予曰。右副出去漢城府。五部官員發牌。或有頹壓者否。詳問以啓。昨年恤典前例。問于賑廳以入。○敎曰。秋到記殿講居首幼學李宗烈。製述居首生員韓商新。幷直赴殿試。講之次幼學文纘五。製述之次進士金復仁生員沈鳳錫。竝直赴會試。講之次幼學柳 ★(肅/心)柳之源。製述之次生員朴猷煥。各給一分。講略李宗洛權耈康★(玉+詹)尹久東白明煥任命喆朴胄騤宋命圭文光洙丁在昱。製述次上進士朴道永。各給紙筆墨。自政院考例捧傳旨。又敎曰。入格儒生。皆令明朝來待。
정조 7년 · 강
詣別軍職廳。頒貢馬于諸臣。
정조 7년 · 목
予曰。當頒貢馬。諸承旨及兵判待令于集賢門事分付。予命內乘。頒貢馬于諸臣。訖。予曰。別軍職廳歷臨。則有古風例也。木三匹米十二石。待令于集賢門事。分付惠廳。予曰。昨於翰苑歷臨時。欲爲下敎而未果矣。闕內各司翰苑宣傳官廳別軍職廳。有受敎古風。而兩廳則歷臨必有賜與。卽亦古風中一事。於本館獨無是擧。豈非欠事。時任翰林賜紙墨。本館吏隸題給米布。此蓋因以爲例之意也。時任翰林姓名。亦書之下方。以此受敎揭板本館。而檢校旣是原任翰林。奉敎書云云可也。承旨徐鼎修曰。此誠昭代盛事矣。
정조 7년 · 강
遞左尹李敬懋。右尹鄭志儉。以鄭昌順李鎭翼代之。
정조 7년 · 목
敎曰。左尹李敬懋聞有實★(虫+羔)。與在外右尹許遞。其代口傳差出。待下批牌招。使之淸齋。
정조 7년 · 강
元陵附土蹲縮奉審。命政府以下。當日進去。
정조 7년 · 목
禮曹啓言。卽接 元陵別檢所報。 陵上附土。今日大雨。自亥方至丑方蹲縮。極爲驚心。慰安祭不卜日今十二日設行。依例政府以下進去奉審後。請稟處。敎以。政府以下奉審。當日進去。此時畿邑廚傳。不可不念。不緊官員。勿爲進去。
정조 7년 · 강
永禧殿滲漏。命更爲奉審後草記。
정조 7년 · 목
禮曹啓言。卽接 永禧殿令參奉所報。則今日大雨。 殿內滲漏處。不勝驚心。臣曹進去奉審後。請稟處。又啓言。進詣 永禧殿奉審。則修改之節。不容少緩。請卽爲擇日擧行。允之。敎以。俄聞承宣奉審後回奏之言。樑上塗灰剝落於瓦間。簷流因此積壅。以致滲漏之患云。塗灰修改與否。更爲奉審後草記。
정조 7년 · 목
因京兆頹壓單子。敎以。依昨年例題給恤典事。分付該廳。未及報來諸處。另飭部官以報事。亦爲分付京兆。
정조 7년 · 강
命廟堂擧行提問。安心。
정조 7년 · 목
備局啓言。全羅監司趙時偉加分稟處狀啓。據實事記事命下矣。當初特許。寔出恤民之聖意。而緣臣筵達。幾乎從略。又因批旨之改下。先卽行會。而未能嚴飭。不卽到付。致有道臣更請之擧。不勝惶恐。敎以。已料事勢之自當如許。而近來政院與廟當擧行。每多做錯之故。不得已提問矣。卿無難安之端。安心可也
정조 7년 · 강
御宣政殿。行專經文臣殿講。試官。李徽之徐浩修柳義養金憙趙尙鎭尹勉升李亨元。
정조 7년 · 목
專經文臣金熙采等。以此次進講訖。予曰。大臣及觀象監提調入侍。領府事金尙喆。判府事徐命善鄭弘淳洪樂性。領敦寧金熤。觀象監提調尹東暹偕入。尙喆曰。 陵上有頉。致勤聖慮。昨年 陵役時諸執事。死有餘罪矣。予曰。昨年已有云云。不必待領相之復命。而卿等亦似有料量矣。以 明陵已例。有下問事。雲觀提調之待令。良以此也。提調進前東暹進伏。予曰。 明陵陵上。頻頻有頉。卿曾經本陵陵官。何故而云然也。東暹曰。臣曾聞諸陵軍。大體圓封。下窄上高。次次沙汰而然。必經大役然後。可無後慮云矣。予曰。領相還後。自可詳知。而第何以則爲好耶。尙喆曰。其在久遠之道。一依 明陵甲子年已行之例。恐似穩當矣。予曰。此事不暇他顧。今年必欲改封。卿等之意。次次陳奏可也。命善曰。趁今擧行。恐不可已。予曰。他大臣之意何如。弘淳等曰。俄自閤外。僉議詢同矣。予曰。年年有頉。事涉重大。問諸解事之人。詳審擧行好矣。尙喆曰。有頉處。姑先覆以油芚之屬。少俟秋涼似好矣。予曰。須十分詳審於日家涓吉可矣。予曰。京畿監司入侍。沈頤之進伏。予曰。甘雨成霖。還覺支離。 陵役當前。尤爲悶然。改莎時役軍及物力。當爲幾許。詳考甲子例。奉審大臣入侍。與之偕入可也。
정조 7년 · 강
召見時原任大臣以下于誠正閣。領府事金尙喆。領議政鄭存謙。判府事徐命善鄭弘淳李徽之洪樂性。領敦寧金熤。觀象監提調尹東暹。戶曹判書徐有隣。禮曹判書李在恊。京畿監司沈頤之。
정조 7년 · 목
予曰。奉審 陵上則形體何如。存謙曰。俄已詳陳於圖形。莎臺石蹲縮有缺隙矣。予曰。自亥方至丑方有頉。則其間亦不少矣。自前枯損之患。亦云數矣。未知已往修補處。則更無頉乎。存謙曰然矣。予曰。周廻幾尺乎。存謙曰。七十尺矣。予曰。役事一日內。可以爲之乎。東暹曰。甲子 明陵役事。亦於一日內完役矣。存謙曰。今年則決然始役。以圖完固之道似好矣。予曰。方欲斷以行之。諸議以爲如何。尙喆曰。如論完固久遠之計。莫如依甲子 明陵例爲之也。予曰。北道 陵寢。亦年年修補。故今年則斷而行之矣。樂性曰。年年不得放心。實是可悶。今年則決定改築好矣。予曰。設都監則當別出都提調。而聞判府事。向於北道 陵役。躬執坂版鍤。誠力異常云。卿若不以勞則誠幸矣。弘淳曰。臣豈有異於衆之才乎。予曰。以北道事觀之。誠力可感。卿必善爲矣。予曰。雖未及落點。而凡百經紀之事。預爲留意也。弘淳曰。謹當經紀矣。予曰。今年則畿邑軍丁。不可用之。豈有不可雇用之義乎。聞近來畿邑軍。元不上來。自京雇用云矣。命善曰雇用則好矣。予曰。年年 陵役。自畿營分定之軍丁爲畿幾名。頤之曰。入役軍則三十名。莎草軍則從役處之大小分定矣。予曰。今番則不必用畿民之力。而假家則勢將自畿營爲之。甕家則戊子 獻陵役事。亦不爲之。上用油遮日。甲子 明陵役事亦然。今亦依此爲之似好矣。弘淳曰。石物排設之後。甕家亦不安矣。予曰。畿伯取考甲子戊子及甲申 健元陵役事時前例。商量爲之。一切用民之事。省約可也。此亦仰體之一端。必勿使畿民偏勞也。予曰。雨晴後。判府事進去 陵所。奉審以來。油芚加覆則不必然矣。禮判申飭陵官。使之逐日奉審好矣。弘淳曰。向以 德陵樹木疏剔事。有問議諸大臣之敎矣。今適齊進。下詢處之如何。予曰。 德陵樹木蔥蔚。反爲害於 陵上云。而百餘株拱抱之木。輕易剪伐。亦甚未安。諸大臣之意如何。尙喆曰。禁養樹木。今反爲害。則疏剔何妨。命善曰。姑觀來頭處之似好矣。徽之曰。略略剔去。恐無所妨矣。弘淳曰。陰翳之故。陵上土性。亦陰濕不堅硬矣。樂性曰。從緊急處。先爲開剔。似無妨矣。予曰。欲去陰翳之患。則無論緊歇。盡伐百餘株後。始可無患耶。弘淳曰。今若剔去最近處百餘株。則可無此患矣。予曰。年前大臣奉審時。定其當伐之木云矣。弘淳曰。伊時以刀刻識之矣。今則磨滅不可見矣。存謙曰。今番咨文雖善作。而其中威顏之威字。爲彼國之忌諱云。使之改之似好矣。予曰。依此爲之。此後則使譯官輩。探知其忌諱字以來。今番咨文草。亦招致解事譯官。細檢其忌諱之有無可也。有隣曰。今方正書。臣則先爲退出。改付標以入乎。予曰。依此爲之。予曰。今則虛司果人。已盡付職耶。命善曰。幾盡區處。餘者只是十五六云。而此輩之積滯。專由於多出復職之致。予曰。果然矣。命善曰。奉朝賀金致仁曾已稟定以文職。如有四瓜。則其三瓜區處虛司果。一瓜則復職爲定矣。今不從定式。故致有積滯之患矣。予曰。近日復職。乃文十窠也。其餘則區劃處虛司果云矣。命善曰然矣。尙喆曰。當宁胎封。尙未有儀物矣。及今爲之。恐合事宜矣。予曰。如此歉歲。豈可爲之。存謙曰。關東則年事少勝云矣。予曰。今此胎封。今月內可以爲之耶。命善曰。今月內決難周旋。八月則有拘忌云矣。予曰。然則以九月爲定。而列邑廚傳之弊。亦甚可悶。從事官書寫官等。或兼或除。似無妨矣。存謙曰。地方官報狀齊到後。可以草記擧行矣。予曰依此爲之。
정조 7년 · 강
以嚴璹爲都摠管。李崇祜任希敎爲副摠管。前望也。
정조 7년 · 강
執義沈基泰疏陳母病乞遞。批許救護。
정조 7년 · 강
命豊川李中阿只獄事。令道臣歸一狀聞。
정조 7년 · 목
刑曹啓言。豊川府殺獄罪人李中阿只獄事。更加爛量。論理草記事命下矣。取考原案。反覆參究。則傷處實因。俱涉疑眩。更令道臣詳覈。歸一狀聞。恐合審克之政。至若元犯。則旣無傷贓之明的者。則到今有難換易。待更査後請稟處。允之。
정조 7년 · 목
領議政鄭存謙曰。封山形止。自雲觀探問矣。原州回移。今才來到。而伏龍山封山三百步外。若有執頉處云。何以爲之乎。予曰。三百步內如無頉。則不必爲拘矣。春川回移。姑不來到耶。存謙曰。未及來矣。予曰。 元陵役事。鄭判府事必善爲之。而自今經紀然後。可無不及之患矣。存謙曰。判府事每事盛水不漏。況此莫重莫大之事。必當極力爲之。而昨與臣等及禮判。有所經紀者矣。予曰。可以稟處者。以次陳奏可也。予曰。刑曹文案。初無謄置者。故或有可考之事。無所於考。此後則刑曹入啓文案。依五日錄啓例。每朔晦日。詳錄當朔內獄事本末以啓。每當歲末。又合錄當年內獄事以啓事。永爲定式。自今正月。至六月晦獄案。先爲錄啓可也。予曰。軍作米節目雖好。而弊亦隨生。良可悶也。戶曹判書徐有隣曰。本曹經費。亦不可不念。今此湖南停退之數。移劃於嶺南似好矣。予曰。經費雖可念。都下民食。不難從他區劃。而至於嶺湖之民。當此災歲。所可軟軫恤。不可更爲移劃矣。訓將具善復曰。臣以湖南都監船事。方欲陳疏。而姑未回啓之故。未及入呈矣。此事。臣則實不知其爲弊。而都監船下去之後。外邑吏隸。多有失利之端。故恐動其官長。則爲守令者。信聽下輩之言。又復恐動其監司。致有此革罷之論矣。臣雖老昏。豈可與小民爭利乎。今若革罷。則還可幸也。予曰。近來百度。俱不成說。至於次對。亦不得如儀爲之。勦說之外。岸帽攘臂。不成朝儀。此何事體。勘雖止於問備。罰則同於罷職。諸宰臣亦宜知此而退去也。予則謂大臣有所警飭矣。卿亦不言。至使承宣請推。誠可慨然也。至於訓將。則次對被推。今幾遭矣。終不知改。尤可慨也。今日之言。亦是諸宰厭聞之說。而玉堂旣不言。大臣亦不言。忍住不得。言至此矣。雖以昨日事觀之。以銓官之故。一施譴罷。則殿講試官。不得備矣。實職有闕。下得補矣。此何紀綱。存謙曰。此莫非臣之無似。忝居揆地。不能董率具僚之致。早賜斥退。是所望也。予曰。所辭過矣。存謙曰。臣之精力。不堪居是職。雖以俄者沁留狀啓事觀之。其昏憒顚錯。已無餘地。今此乞免。亶是不得已之擧也。予曰。今日世道。予亦不知何以爲之。尙賴卿彌綸之力。卿勿過辭也。
정조 7년 · 강
命關東三鎭合操停止。校生考講及勸別武都試設行。
정조 7년 · 목
領議政鄭存謙啓言。原春監司蔡弘履狀啓。三鎭合操何以爲之。而校生考講。秋巡時兼行事。請令廟堂稟旨分付矣。勸別武都試。依例說行爲辭矣。詰戎之政。停廢雖難。而本道穡事。有異初料。民弊亦不可不念。何以爲之乎。予詢諸將臣。知事具善復曰。詰戎雖重。民弊亦不可不顧矣。副司直李柱國曰。三鎭合操。姑爲停止似好矣。摠戎使徐有大曰。停止無妨矣。敎以。停止可也。存謙曰。然則校生考講及勸別武都試。依例設行之意。請分付。從之。
정조 7년 · 강
命三南水操。慶尙兵營習操。淸北巡操。湖西習操。永宗陸操。幷停止。
정조 7년 · 목
領議政鄭存謙啓言。統制使李漢昌狀啓以爲。今秋三南水操。各其前洋依例擧行事爲辭矣。嶺南纔經賑。民事不可不念。何以爲之。敎以。停操。又啓言。慶尙右兵使南憲喆。左兵使金廷遇狀啓以爲。今秋習操及營城將節制使巡點。依例擧行事。請令廟堂稟旨矣。何以爲之。敎以。停操。又啓言。平安前兵使李達秀狀啓以爲。今秋淸北巡操依例擧行事。請令廟堂稟旨矣。本道穡事稍勝。依例擧行似宜矣。予詢曾經道臣備堂。金華鎭曰。今秋巡操。雖或停止。恐無疏虞之慮矣。鄭尙淳曰。停止恐似不妨矣。徐浩修曰。各邑朔操。足以鍊習。雖不行兵使巡操。似無妨矣。敎以。前關西伯。儘有意見。昨年旣經道科。又當轉運之役。今年則使之息肩。實合軫恤之道。特爲停操。又啓言。洪忠兵使田文顯狀啓以爲。今秋習操巡歷及營將巡點。何以爲之事。請令廟堂稟旨分付矣。湖西民事。誠爲可悶。請停止。從之。又啓言。永宗防禦使金浚狀啓以爲。今秋陸操依例設行事。請令廟堂稟旨矣。請此亦停止。從之。
정조 7년 · 강
命申聞鼓移置當直。後日稟處。
정조 7년 · 목
領議政鄭存謙啓言。以前都憲鄭好仁上疏。擊鼓申聞。自有舊制。衛外擊錚。一切嚴禁事。有回啓以入之命。而衛外擊錚之猥屑。莫近來若。重臣嚴禁之請。誠有意見。至於申聞鼓移設事。前此憲疏。亦已詳陳。闕外設鼓。自有舊制。當直上言。亦許上達。申聞鼓置之。當直使金吾郞掌之。如有擊鼓者。該郞告于本府堂上。卽爲草記。若非四件事。以猥濫拔去。則儘合於通下情肅淸禁之道。而旣開此置鼓登聞之路。則不但袪闕門攔入之弊。衛外擊錚。自可無濫雜之患矣。敎以。在前則闕內差備門外擊錚者。出付兵曹。移刑曹草記。動駕時擊錚於衛外者。考喧郞捉付刑曹矣。 先朝命撰文獻備考時。始倣古例。設申聞鼓。而闕內擊錚則禁之。蓋是廣通下情之盛擧也。而其後幷禁衛外擊錚。以致鳴冤者。或有揭旗擊匏之擧。觀瞻駭異。故丙申丁酉之間。特令勿禁衛外擊錚。誠以闕內旣有攔入之禁。而闕外又防擊錚之路。則下情恐無以上達也。今此出置申聞鼓於闕外之論。誠有意見。蓋以宋朝故事言之。登聞鼓院在闕外。國朝故事。亦置申聞鼓於闕外。而使注書往察。今若出置申聞鼓於當直。如有擊鼓者。當直都事來告政院。刑房承旨主管登聞。則似無不可矣。但是承宣。乃出納之任。而兼行刑官之事。亦涉如何。若欲使禁堂主管。則禁堂乃議讞朝士之官。豈可幷與匹庶之訟而主管之乎。出置申聞鼓之論。雖似有理。而出置後事。誠爲難處。且擊錚亦是自前固有之法。則全然防禁。亦難輕議。未知何以則爲好也。曾經禁堂諸宰。各陳所見可也。存謙曰。申聞鼓之移置當直。僉議旣同。而事係變通。下詢大臣處之似好矣。敎以。後日諸大臣入待時稟處可也。
정조 7년 · 강
領議政鄭存謙。以左參贊金華鎭。刑曹參判朴祐源等疏辭覆啓。
정조 7년 · 목
存謙啓言。左參贊金華鎭上疏事。有指一稟處之命矣。三道稅錢之劃出。有違事目。餉穀之移劃糶糴。結錢之以穀代捧。俱是行不得之事。諸大臣之議同然。請置之。從之。又啓言。刑曹參判朴祐源上疏批旨。有後日次對稟處之命矣。軍米輸納。本係不得已之政。而湖南民事。尤所軫念。軍米上納。停退爲宜。至於他道被災處。竝請停退。而戶曹當初請得之軍米。只是湖南嶺南。有司之臣。每以經用之苟艱而爲言。詢于度支之臣。而處之似好矣。予詢戶判。徐有隣曰。湖南民情。臣亦豈不商量。而本曹經費。近益匱竭之中。米條尤不成樣。若於明年收租。又減二千石穀物。萬萬竭悶。若不得移劃於嶺南。則恐不可遽議停退矣。敎以。依宰臣所請。勿令裝送之意。分付湖南伯。又啓言。刑曹參判朴祐源上疏批旨。有後日次對稟處之命矣。稅船裝發。必趁風和。以都監船之等對待。至於晩時裝發。則其爲邑弊。誠如宰臣所陳。而若申飭都監。使之趁早下送。俾無晩發之弊。則軍門自前設置之事。今不必革罷。而爲兩便之政矣。敎以。曾經湖南伯諸堂。各陳所見。吏曹判書徐浩修曰。湖南各邑。每以等待都監船之故。輒致晩裝臭載之患。此實爲痼弊。而今若以五月內。定爲都監船再運之期限。如過此限。則勿復等待。使之募私船裝載。似爲目下矯捄之道矣。戶曹判書徐有隣曰。臣於自湖南遞歸後。以此事有所陳達。而事係軍需。尙未變通矣。旣不能革罷。則定以月限。似爲目下矯捄之道。而裝發之限。湖南則例在三月。若因訓局船再運。而拖過此限者。該守令免晩裝之罪然後。可爲綜核之政矣。刑曹判書鄭一祥曰。令今若定限。俾無晩時裝載之弊。則似好矣。刑曹參判朴祐源曰。都監船之弊。臣疏中已爲悉陳。而其弊不可不矯捄矣。存謙曰。都監船雖至再運。無過五月初旬之限。如過此限。則使各該邑。募私船裝送之意。請分付。從之。又啓言。吏曹判書徐浩修上疏批旨。有後日次對指一稟處之命矣。濟倉設置當否。往復諸大臣。則以區劃之無出處。皆以爲難行。而年事豐歉。道或不同。至於畿甸。則穀儲不敷。一遇歉荒。只資他道。今此濟倉設置之論。蓋出交濟之意。此非目下說施。意在來後經紀。待年豐。諸請更商處之。從之。又啓言。摠戎使徐有大上疏批旨。有令廟堂稟處之命矣。黃口白骨簽丁徵布之弊。前後申飭。非止一再。而近來軍役謀避之路漸廣。各廳私募屬。便作閑丁逋逃藪。若査括而充定。則豈有此弊。分付諸道道臣。使之嚴飭各邑。使有袪瘼之效。俾無抵罪之弊。至於統營。則朝家之自前劃給。不爲不多。而以各邑統營穀之偏入於未捧。亦已申飭。各道穀物可無耗縮之弊。若其一心奉公。期於蘇瘵。則專係於帥臣。以此意請加申飭。從之。又啓言。正言宋民載上疏批旨。有後日次對稟處之命矣。都監船弊事。因宰臣疏陳。以定限裝載。毋得愆期之意。已爲陳達蒙允。今無可以更爲稟處者。而至於寺奴婢之弊。誠如臺疏所陳。而朝家旣令比摠之後。査括其生産。以充其身故之代。則可除者除。可塡者塡。必無巧避之患。偏苦之弊。此則守令之責。而其所董飭。則在於道臣。更加申飭分付。請以爲惕念遵式之地。從之。
정조 7년 · 강
命訓鍊大將具善復及諸備堂。一幷推考。
정조 7년 · 목
承旨李亨逵啓言。筵體何等嚴重。而訓鍊大將具善復。以都監船事。相與可否可也。而攙引臺疏。有若爭卞者然。事體所在。誠甚未安。請推考警責。從之。敎以。今日諸備堂。或不俯伏。或相勦說。一幷推考。
정조 7년 · 강
命筵體䙝慢。另加察飭。
정조 7년 · 목
敎曰。近日法綱。雖曰掃地。卿宰猶與群僚自別。凡係蔑法乖綱之事。首先犯之。曾無留難。下此小官。何足言也。然而大臣不飭。承宣不言。三司亦不論。至於今日賓筵。自上含忍不得。不得已向卿宰。發厭聞之說矣。大抵筵體。亦屬朝儀中一事。而所謂常參次對。近作諧謔之場。呫囁之不已。甚至有岸帽而攘臂者。全沒肅敬之容。予則曰。事似微細。所係則不輕。俄者問備之命。蓋出更觀前頭之意。今後隨事董飭。無至如前䙝慢之意。言于廟堂。亦自政院另加察飭。
정조 7년 · 강
給永興府漂戶恤典。
정조 7년 · 목
咸鏡監司徐有寧。以永興府民家漂沒馳啓。敎以。漂戶無論全家與未全家。依近例另施恤典後狀聞事。分付戶曹。仍令嚴飭地方官。斫給材木。着意存恤。期於奠接事。一體分付。
정조 7년 · 강
領議政鄭存謙陳箚自引乞遞。賜批。
정조 7년 · 목
箚略曰。都兪肅敬之地。筵體何等至嚴。而參聞紆。謨之列。朝儀之壞損。臣旣不能躬自董率。又不能隨卽糾正。至動飭敎。一則臣罪。二則臣罪。玆敢冒罪陳籲。伏乞亟削臣職。使具僚知警焉。批以。近日朝廷之不尊。職由大臣之不尊。筵體屑越。特次第間事。諸宰問備。大臣便引辭箚。予恐朝廷之不尊。自今爲愈甚矣。卿何不念及於是耶。卿須安心。勿復控辭也。噫。勵精振刷之功。予猶未暇自謀。無怪卿等之退沮。而一事二事。但欲姑且任他。流弊未知至於何境。目下區區期勉。惟在董正二字。更冀卿之深諒也。
정조 7년 · 강
大司成閔鍾顯上疏乞遞。仍陳敎士取士之論。兼請輯成本館掌考之文。賜批。
정조 7년 · 목
疏略曰。伏以。臣向於洋宮試士之日。伏奉國子新除。繼有勿拘解由之命。臣誠惝怳隕越。殫竭奔奏走。以效微誠之萬一。而惟玆師儒之任。卽臣已試之地。辜恩曠職。至今追訟。其何敢諉以宿踐。益其罪戾哉。用敢冒控。伏乞亟許鐫免。以幸公私焉。謹稽我 世祖大王。嘗置九齋於成均館。大學論語孟子中庸詩書春秋禮記周易。各爲一齋。每年春秋。逐文討論。必其義理融貫者。方升次齋。升至易齋者。每式年直赴會試。 睿宗朝聚成均館儒生二百人。每年三九月。或講論或製述。一等者直赴文科會試。其次直赴生進會試。斯皆 列聖之良法美規。而至於置取士之方。則臣嘗見先正臣李珥撰進學校模範十六條。而言于上曰。此乃作成人才。挽回世道之一大機會。逮我 寧陵之世。大司成金益熙上疏曰。令諸道監司。各貢賢良。闢一延英院於太學。俾處其中。俟其學通才鍊。別爲升擢。則庶有補於作興。臣於此誠不勝頌祝。而敎士之方。莫該於 列朝成憲。取士之法。莫善於先正定論。故敢玆歷陳。唯願斟酌損益。以成一王之制焉。且伏念。洋中舊無文獻。只有故判書臣李鼎輔所徧編太學成典。而尙患疏漏。今若命館閣之臣。就公私書籍。撮其有關於學校者。輯爲一書。藏之本館。則其於修擧振作之方。亦非小補。竝乞留神焉。批以。疏陳多士勸獎之方。言皆切實。況 列朝盛擧。實爲今日之急務。原疏下館閣廟堂。使之各具意見獻議。本館無掌考之文跡。豈非欠事。所請亦爲依施。卿其勿辭行公
정조 7년 · 강
命宣傳官李潤集元永胄。內乘李塘。直赴殿試。別軍職任嵂加資。司鑰李德鳳直赴殿試。
정조 7년 · 목
敎曰。今癸卯秋等宣傳官內試射時。居首宣傳官李潤集。沒技宣傳官元永冑。竝依例直赴殿試。又敎曰。今癸卯秋等內試射時。各廳計劃居首內乘李塘。依例直赴殿試。又敎曰。今癸卯秋等別軍職內試射時。居首別軍職任嵂。依例加資。又敎曰。今番內試射時。掖庭署差備官司鑰李德鳳。柳葉箭一巡三中四分。依例直赴殿試。
정조 7년 · 강
有政。吏曹判書徐浩修。參判李敬養。參議金憙進。
정조 7년 · 목
以洪良浩爲大司憲。李思祚爲正言。鄭尙淳爲判尹。李崇祜爲左尹。嚴璹爲知義禁。
정조 7년 · 강
命刑曹郞官擇擬。另加惕念。
정조 7년 · 목
吏曹啓言。因刑曹參議趙鼎鎭上疏批旨。取考疏本。則本曹正佐郞各一員。必以曾經守令。明習刑獄者擇差而文[久:I-POSITION]任之。限三考。勿遷他職。猝難變通。今姑置之。此後秋曹郞官。毋徒以未經司訟中差擬。或實職或前銜中。必擇綜密剛明之人而差擬。請俾爲一分救弊之道。從之。敎以。刑曹郞官。近來多不擇擬。此後如前除良。另加惕念。
정조 7년 · 강
命金福龍等。分輕重勘放。
정조 7년 · 목
刑曹啓言。憲府行首書吏蔣壽良。所由金世輝等。身爲頭目。初不能禁斷。又從以掩匿。其在懲後之道。亦不可一次刑訊而止。請一體照勘。敎以。依所啓施行。金福龍等十一名。不必加刑。分輕重勘放後草記。
정조 7년 · 강
召見判府事鄭弘淳于誠正閣。
정조 7년 · 목
元陵奉審後入來也。○予曰。今番奉審所見。比向來何如。弘淳曰。一如向來奉審時矣。予曰。大體不得不改封築矣。弘淳曰。然矣。予曰。當日內不能訖役乎。弘淳曰。一日內訖役。恐未易矣。予曰。前期幾日。可以始役乎。弘淳曰。當爲二十餘日。而郞廳則八九日。堂上則三四日。都提調則一兩日。前期出矣。予曰。沿路農形果何如。弘淳曰。臣之所過處。猶云小勝。而日幾生涼。禾無成就之望矣。予曰。畿內歉荒。無異昨年。通津交河。尤爲慘然。湖南反不知湖西。其處民情。在在遑急。內浦亦未免慘歉云。然否。弘淳曰。內浦中新昌一邑。稍勝云矣。
정조 7년 · 강
遞承旨徐鼎修林錫喆金時默。以洪秉纘奇彦鼎趙興鎭代之。
정조 7년 · 목
敎曰。右承旨左副承旨同副承旨俱有實病。院中苟艱莫甚。許遞。前望單子入之。
정조 7년 · 강
命湖南雨澤農形。條列狀聞。
정조 7년 · 목
因全羅監司雨澤狀啓。敎以。觀此狀本。初十日之雨。本道亦蒙均霑之澤。測雨器水深。至過半尺之多。言念民事。萬萬幸甚。列邑均霑與否。雨後農形。詳細條列狀聞。未移處雖得甘霈。別無所益乎否。一體條列狀聞之意。令廟堂三懸鈴行會。
정조 7년 · 강
厚陵參奉宋厚淵。命申飭上來。
정조 7년 · 목
吏曹。以厚淵身病呈狀。啓請改差。敎以。朝家之令道臣剡薦人才。政欲試用。除拜之後。便欲辭遞。豈非無實之甚乎。此草記勿施。申飭上來。
정조 7년 · 강
命庭試不必退定及雇工定制。依議施行。
정조 7년 · 목
備局啓言。式年科不可停退事草記批旨。有庭試不必退定乎。與諸原任論理草記事命下矣。莫重慶科之決不可退定。臣意及諸大臣之意。莫不皆然。敎以。依卿等議施行。又啓言。以雇工定制事草記批旨。有指一草記之命矣。雇工殺害雇主。本有當律。比平人相殺減一等。恐似合宜。敎以。依議施行。
정조 7년 · 강
京畿監司沈頤之疏陳諸條。仍乞遞。賜批。
정조 7년 · 목
疏略曰。第目下最急悶者。莫如漕轉一事。臣待罪一旬之間。再徹臭載之啓。當此繼用匱竭之時。屢千石失於洋中。不但暴殄之可惜。臣曾在湖西。稔知此弊。下詢廟堂。講究長策。以爲萬全之圖。至於守令久任。尤是緊務。雖聲績俱著。在於應遷之人。民事未就緖之前。姑勿遞易。以盡濟民之方。請令該曹稟處焉。每當修省之日。輒擧審理之典。卽 祖宗朝舊法。而殿下亦嘗行之矣。然毋論罪犯輕重。不入於錄啓上聞者。又不知爲幾何。則此乃四聰之所未周也。亦願分付京外。劃卽決折。俾無瘦滯之患。此亦爲導和之一助矣。如臣★(氵+剪)劣。畀以按道之責。恐非綜核之政。而況臣所叨之職。卽先臣再按之地。頃於筵上。仰聆念舊之聖敎。感惶掩抑。涕淚無從。乃若不揆已分。冒當匪據。則不徒負聖上委毗之隆。而無以見先臣於地下矣。早賜斥退。回換了勘。使民國重事。不至狼狽焉。批以。値今求助之日。陳此應旨之章。有懷無隱。予甚嘉之。第一件漕轉事。爛商便行之策。次對時稟處。第二件守令久任事。亦令該曹。論理回啓。第三件京外未錄啓獄囚事。卿言實合導和之政。依施。自廟堂枚擧此意。措辭嚴飭京外掌獄官。俾各惕念。期有實效。聞今畿邑民情。殆無異於昨歲。來頭接濟。可謂茫然。然卿所叨卽先卿再叨之地。卿之效力。必倍他人。予以是方欲寬慮。而若其責勵之方。亦不可與前伯比而同之。卿其勿辭行公。
정조 7년 · 강
命親押。以仁政殿月臺爲之。
정조 7년 · 목
因香室受押單子。敎以。親押。又因親押處所啓稟。敎以。仁政殿月臺爲之。親押後當齋宿。以此知悉。
정조 7년 · 목
領議政鄭存謙曰。今以雲觀草記。有稟達事矣。胎封修築。尙不得擧行。誠爲可悶。 先朝亦於六年後修築。則以今方之。又至一年之久。決難延施時月。事係典禮之莫大。又當今番胎封之役。難失此時。一體擧行。恐合事宜。趁今年擧行然後。庶可及矣。予曰。今年穡事。未判農歉。此時擾民。實爲可悶。何可幷行乎。禮曹判書李在恊曰。今年峽豐。實有豐登之望。且事係重大。必須趁此時擧行。亦可謂省弊矣。予曰。安胎使下去時。凡事務從除弊好矣。存謙曰。帶隸及行中凡事。省弊者多云矣。予曰。諸堂可以稟處者。陳奏可也。吏曹判書徐浩修曰。今日卽御容大奉審日也。臣入參次對。未及進參於奉審。而伏見俄下傳敎。有臣子不忍聞之敎。惶懍罔措。不知所達。下敎中二字。伏望還收。仍令奉審何如。予曰。閣臣盡爲出去置之。予曰。慶熙宮奉審。已盡爲之乎。間聞多頹圮處云。若年年奉審。似不必至此之甚矣。時御所宮墻之役。八月內不得訖役否。㴠仁亭景春亭。所見甚爲可悶。慶熙宮之光明殿。亦幾頹圮。今秋修築。勢將不得不爲之矣。戶曹判書徐有隣曰。或以行閣防之。或以墻垣障之。似好矣。予曰。春坊藏書閣役事。不宜緩也。八月內先爲始役。慶熙宮則次第擧行好矣。有隣曰然矣。藏書閣。以八月十七日先爲始役。大內修理。更爲擇日何如。予曰。毋論於此於彼。從速始役。而 璿源殿修改日子。與十七日動駕相値。更爲涓吉。先爲修理。而大內與 王大妃殿修理。次第擧行好矣。予曰。松留疏中。營校久勤人。堂上則加設五衛忠壯中一窠。堂下則亦設主簿判官中一窠。以爲古都人疏滯之政云。而予則以五衛將一窠。永作松人窠。事涉如何矣。兵曹判書李★(土+甲)曰。然則其將輪回單付乎。有隣曰。此非單付之窠矣。予曰。松留之疏。予則曰不偶然矣。存謙曰然矣。表忠獎節。王政之大者。昨伏見下敎。甚盛擧也。朝家政令。旣擧其大者。則至於細節。其何能博施乎。予曰。曾經兵判。各陳所見可也。知事具善復曰。堂上堂下加設窠。事涉如何矣。左參贊金華鎭曰。每都目擇人收用似好矣。★(土+甲)曰。創始誠難矣。司直鄭好仁曰。設令加設。瓜熟落去。則恐無所益矣。予曰。加設終涉如何。銓曹從便善爲之好矣。予曰。戶曹草記。尙今置之乎。柳義養疏中五十萬石運來云。果何如。一船載千石。則當入幾隻船乎。刑曹參判朴祐源曰。當爲五百隻船矣。予曰。賑恤之穀。尙患不贍。五十萬石從何出乎。予曰。賑恤堂上進前。都監貿米及小米事。卿等曾與西伯商諒量。有所停當矣。今則何以爲之乎。有隣曰。連爲相特。而小米一石價爲三兩。大米一石價爲四兩。合爲二千三百石矣。予曰。訓將有何生穀之策。自都監貿米。則果有所益乎。善復曰。貿於外方則有弊。勢將貿京米矣。承旨柳誼曰。司直具善復奏對之際。笑語相雜。兩手據地。少不動念。所當直請重勘。而本院請推外無他罰。何以爲之。予曰。輔國重臣。本無請重勘之例。承旨所奏過矣。予曰。訓將進前。畢其奏。善復曰。小臣不能善對。退出後。當以文字仰達矣。予曰。貢物事。卿意何如。存謙曰。俄以柳義養事。有所下詢。聖敎至當矣。予曰。果無省弊之道否。存謙曰。倉卒無以料量矣。予曰。生穀之方。不可不留念。而兩西三南。俱不可自京預貿。貢物之外。無他道矣。然惠廳穀千餘石。還出給似好矣。存謙曰。如是則誠好矣。存謙曰。大司成閔鍾顯獻議事。有令備堂收議之命矣。自廟堂爲之乎。自館閣爲之乎。予曰。自廟堂收議好矣。予曰。戶曹草記事。後日次對。稟定區處可也。予曰。訓將之前期貿米。果何如。善復曰。歉歲果有所利。然國體似有損傷矣。予曰。果如戶判所奏。此亦常平中一事。畢境俱出於放料。則事涉如何矣。存謙曰然矣。予曰。回啓何以爲之乎。有隣曰。當與一堂上議稟矣。予曰。日前卿之陳箚。果何故也。存謙曰。諸宰庶幾有惕念懲改之道矣。予曰。諸宰果以卿之一箚。能復小心乎。徒費卿之精力而已。大體近日諸臣。不修行檢。專昧朝體與燕儀之有別。故筵體之無嚴。自至如此。非特今番而已矣。存謙曰。惶懍震越。不知所達矣。命誼讀內閣草記。予曰。 先朝御製編次人。誠意果何如。近來朝臣。專事恬婧嬉至於今番。而誠敬掃地矣。閣臣金憙。則以御製編次。而御製正書在門外製進。閣中只有兩翰林而已。是何事體。且以奉審事言之。四孟朔只一次奉審。而猶暑以爲勞。三朔一奉審。一不擧行。是豈成說乎。存謙曰。臣等伏承此下敎。直欲鑽地而不可得矣。臣等俱是聖世陶甄中一物。可罪者罪之。可敎者敎之。且觀今明日氣。特允奉審之請。還寢二字之敎。區區之望也。予曰。卿言如此。當依爲之。
정조 7년 · 강
命岡營點視巡點倂停止。官門聚點。依例擧行。
정조 7년 · 목
領議政鄭存謙啓言。卽見黃海兵使申應周報備局辭緣。則營將巡點。軍器點視。何以擧行爲辭矣。軍器點視。則兵使擧行。各營巡點。營將擧行。而今年停操之命。特出於軫恤民弊之德意。則點視巡點。爲弊則一般。倂令停止。官門聚點。依例擧行之意。請分付。從之。
정조 7년 · 강
差下備局有司堂上趙時俊。
정조 7년 · 목
因領議政鄭存謙所啓也。
정조 7년 · 강
命以山沿穀簿裒益之意。分付海西道臣。
정조 7년 · 목
領議政鄭存謙啓言。才因重臣之疏以山沿穀簿裒益之意。有所發關。而海西沿邑穀物。自多緊需之時。如欲行裒益之政。而失此秋成捧糴之時。則事多難便。毋論江海兩沿。峽邑之穀。轉于沿邑。邑倉之穀。輸于海倉。俾作不虞之用。恐合預備之道。請先以此分付於海西道臣。從之。
정조 7년 · 강
命昆陽郡守趙貞相。拿問定罪。
정조 7년 · 목
領議政鄭存謙啓言。頃因嶺南御史沈基泰別單。昆陽郡守趙貞相。以濟民倉辛丑條舊還一百二十四石零反作事。拿處傳旨。因傳敎自備局更査以聞事。發關分付矣。卽見慶尙監司李秉模狀本。則以爲。果非辛丑年反作。而明是壬寅年舊還當捧中未捧者。反作之罪。在於壬寅磨勘時郡守趙貞相爲辭矣。當該郡守。令該府請拿問定罪。從之。
정조 7년 · 강
永禧殿修改。命以十七日進定。伊日先詣 太廟展謁。次詣 永禧殿展拜。 景慕宮秋展謁。更以念前後卜日行禮。
정조 7년 · 목
敎曰。今十九日 永禧殿修改時。 各室將有移 還安之擧。事面極爲重大。初欲躬詣行 祀。而以璿源殿修改。亦在當日。尙此趑趄矣。更思十七日亦云吉日。 永禧殿修改。以十七日進定。伊日先詣 太廟行展謁禮。次詣 永禧殿展拜 移安之禮。事畢後 還安。仍行還安祭。以酌獻禮磨鍊。告事由祭。勢難躬將。當日曉頭。遣大臣爲之事。該房知悉又敎曰。 景慕宮秋展謁。勢難當日爲之。更以念前後卜日行禮。以此分付。
정조 7년 · 강
命明日。當詣摛文院齋宿。
정조 7년 · 목
敎曰。再明曉行告事由。則當於明日。動駕齋宿。以展謁相値。且是酌獻之故。不得已當日動駕。而明日當詣摛文院齋宿。再明曉頭出宮。該房以此知悉。又敎曰。明日齋宿時。挾輦軍一百名。再明日隨駕軍仍用。侍衛雲寶劍外。只入直磨鍊。
정조 7년 · 강
命都摠管望筒下批。尙不頒布委折。査實以啓。
정조 7년 · 목
敎曰。都摠管望筒文臣殿講日下批。則尙不頒布云。中間必有遺漏而然。該房承旨從重推考。其委折査實以啓。
정조 7년 · 강
命再明日告由後。墻垣始役。
정조 7년 · 목
敎曰。再明日告事由後。墻垣役事。卽當始役。戶禮工曹堂上動駕前。先爲進去。待天明始役事分付。殿內望見處。以布帳遮隔事。預令知悉。
정조 7년 · 강
遞承旨洪秉纘奇彦鼎。以朴祐源黃昇源代之。
정조 7년 · 목
因政院承旨變通啓稟。敎以。然則許遞。前望單子入之。
정조 7년 · 강
重推京畿[監:I-POSITION]司沈頤之。
정조 7년 · 목
檢校待敎李崑秀。待敎尹行恁[任:I-PERSON]啓言。卽見京畿監司沈頤之狀本以爲。黃海監司沈念祖處。齎傳御筆帖子奉往時。爲撥卒閪失云矣。方以刻期覓納之意。嚴飭該道。不能檢飭之罪。所當重勘。而本閣請推外無他罰。何以爲之。敎以。道臣爲先從重推考。
정조 7년 · 목
政院啓言。判府事李徽之。伏見內閣啓辭批旨。走伏金吾門外。恭俟嚴譴云矣。敎以。勿待命事。遣史官傳諭。奉審事體。不輕而重。則原任閣臣一人外。俱不進參。以至不得成班擧行之境。元定期日。未免因此虛度。寧有如許事體乎。雖以丙申以前 萬寧殿奉審言之。沁留無端不爲。則朝廷其可等閒看過乎。大抵御容之藏于本閣。遠倣宋時龍圖故事。近遵我朝 萬寧已例。而創始未踰數歲。成憲便欲拋棄。予誠爲卿等慨然。非卿一人之事。卿須安心事。一體傳諭。
정조 7년 · 강
眞殿修改。命七月十九日擧行。時御所及慶熙宮執頉。只以時急處修改。
정조 7년 · 목
戶曹啓言。 璿源殿雨漏處。時御所差備內外。 慶熙宮修改吉日推擇。則 璿源殿修改。七月十九日。時御所差備內外修改。同月二十六日。 慶熙宮修改。八月十七日爲吉云。以此日擧行。敎以。眞殿修改日子。依此擧行。至於大內雨漏及頹圮處修改。以今經費。以今民事。此時始役。實有時詘之歎。而近年連因拋置。目下所見。極爲可悶。更過今年潦夏。役處必致浩大。來頭反有倍加之弊。到今勢將略略修補。而亦不可一毫張大。時御所各處執頉處。 慶熙宮各處執頉處。卿其更加參考前後手本及本曹看審記。改瓦幾處。改椽幾處。改築垣幾處。秩秩區別。別單書入。待判下。只以十分時急處修改。
정조 7년 · 강
命訓局貿米一款。更加爛商論理草記。
정조 7년 · 목
戶曹啓言。訓局馬兵等兼料不足大米。代以關西小米劃給事。本曹草記批旨內。貿米一款。更爲論理草記事命下矣。今番兼米變通時。與訓將所商量者。只在於穀物數爻之相當而已。貿米一款。初不議到。且臣曹則旣無自京貿取之道。故有此移劃西米之擧。貿米之道。令訓局更加講究。請從長稟處。敎以。兼料條之劃給小米。換作大米。決知爲行不得之事。以今都下無他生穀之方。勢將預買貢米。事面之苟艱。姑捨是。當此艱食之時。行此耗穀之政。公私俱有所妨。卿其更加爛商。從長論理草記。
정조 7년 · 강
命胎峯置簿處。更令看審報來後草記。
정조 7년 · 목
觀象監啓。言胎峯三望置簿處。竝爲看審馳報之意。發關該道矣。該道報狀內以爲。原州酒泉面福[伏:I-LOCATION]龍山無頉安穩。春川水淸院。已爲藏胎云。卽爲發遣相地官。更加看審以來後。請稟定。敎以。依筵敎。更令該府使。親審報來後草記。
정조 7년 · 강
遣承旨詣　永禧殿。奉審摘奸。
정조 7년 · 강
御仁政殿行親押。仍詣摛文院齋宿。
정조 7년 · 목
具翼善冠袞龍袍。詣仁政殿陞座。行親押如儀。予曰。　祭官何不入來殿庭。吏曹郞廳何不董飭乎。敎曰。吏曹郞廳事過後拿處。仍詣摛文院陞座。予曰。何日還來乎。昨緣無人。不得奉審。是何事體。直提學鄭民始曰。臣入來始得聞之。不勝驚駭。又伏見下敎。萬萬惶懍矣。予曰。摛文院門路狹窄。出入時必袪步輦橫杠。事甚苟艱。稍令高大似好。其能趁今曉爲之否。民始曰。畢役則似不及。而只出門路則易然。中門亦令同時改爲。稍廣於前。則似好。出門於東邊。則門路亦順矣。予曰。戶判書啓。如未及修正。則先爲入侍。戶曹判書徐有隣進伏。予曰。永禧殿樑上塗灰及改瓦事。明日可盡爲之乎。有隣曰。將用泥灰。一日內恐難訖役矣。予曰。舊灰剝落瓦間。塞其水道。故輒有雨漏之患。今番則申飭善爲之。此闕役事。亦速速了當好矣。彼闕役處何如。有隣曰。書啓中改瓦改椽築墻等事。各各區別。故條目浩汗。未及修整矣。予曰。景春殿役事。實爲重難。他用經費。猶可說也。至於土木之役。中間尾閭過半。其何能盡察乎。有隣曰。今方嚴飭矣。予曰。時敏堂何時改爲乎。領議政徐命善曰。數年內不可不爲之矣。予曰。上闕衛將。向旣嚴飭。窓戶一隻。如或見失。使衛將推納事。已爲定式。戶曹奉審。亦爲定式。而頹圮剝落。如彼之甚。大體不得種種申飭之致矣。予曰。洪忠道沿海六七邑。今番雨澤。竟未霑及云。事極怪訝矣。命善曰。水原亦不雨云矣。予曰。楊州長湍則何如云耶。民始曰。早移秧處稍勝。而其餘則無望云矣。予曰。廣州何如云乎。民始曰。中道未免歉荒。上下道稍勝云矣。予曰。湖南何如云耶。民始曰。蘆嶺以上頗有望。嶺以下則無餘地云矣。命善曰。近來賑口之夥然。於古罕有矣。予曰。昨年賑政。槪不少矣。予曰。水原大同事。有口者皆言矣。有隣曰。停退一節。恐似不可矣。民始曰。停捧之害。果不少矣。予命戶判。馳詣　永禧殿奉審以來。有隣奉審後入侍奏曰。始役爲午時。實有窘束之慮。何以爲之乎。予曰。役時進定　移安前。某條訖役可矣。
정조 7년 · 강
命御筆板封取去罪人。分輕重決放。
정조 7년 · 목
京畿監司李亨逵。以御筆板封取去罪人張允金嚴覈事馳啓。敎以撥將及撥軍。照律勘配。李三才事固無情。罪則不輕。亦爲參酌照勘。張允金嚴刑勘處。幷分輕重決放後狀聞。推納捕校。不可無激勸之典。況御筆事體自別。豈非向日巡牌推納事。令該曹依例帖加成給。本營羅卒。自卿營各別施賞事回論。卿則始有不飭之失。終有覓納之功。可謂功過相準。推考有難分揀。御筆帖子。卿處賜給。以此知悉事。一體回論。
정조 7년 · 강
詣　宗廟展謁。仍詣　永禧殿展拜。
정조 7년 · 목
具翼善冠袞龍袍。乘輿出協陽門。至　太廟入齌殿。改具冕服。詣版位行四拜禮。陞詣　廟內奉審。仍詣　永寧殿行禮。如上儀。還詣齋殿。改具遠遊冠絳紗袍。乘輿出　宗廟大門外。予曰。　廟門內禁雜人。前後屢次申飭。而一番摘奸。輒不免執頉。此後則惕念奉行。俾勿犯科之意。言于　廟官。敎曰。侍臣上馬頒令之前。輕先上馬。極爲駭然。上馬侍臣。皆令下馬。待頒令上馬。又敎曰。諸侍臣事過後一。倂禁推。仍詣　永禧殿入齋殿。命兵曹判書李★(土+甲)進前。敎曰。禁喧申飭。不啻縷縷。而今日喧譁太甚。安有如此紀綱乎。卿則記過。回鑾後待令於闕外。而爲先出去。躬自申飭可也。改具冕服。詣版位行四拜禮如儀。仍陞詣　殿內奉審訖。大祝各奉　影幀樻移安如儀。仍命戶曹判書徐有隣。禮曹判書李在協。工曹判書鄭民始。率郞吏工匠入來付役。時原任大臣亦皆入來監董。予命判府事徐命善鄭弘淳進前。敎曰。後面則予方親臨董役。而前面則但使該曹堂郞董役。卿等須替予進去。使予心如躬臨也。又命戶曹參判趙時俊進前。敎曰。　正殿及移安廳薍簾舖陳之可改者。卿須一一奉審。隨卽修補也。藥房都提調徐命善等。請暫入小次。予曰。昔在　先朝。凡有　廟殿之修改。則每覩我　先大王整衣臨御于移安廳前。　還安畢。始入小次。此小子之所嘗欽仰者。今何敢自暇自逸。不思繼承之圖乎。敎曰。戶曹判書越俸三等。晩到郞廳幷汰去。行首計士及書吏。令攸司事過後科治。修改畢。奉　影幀櫃還安如儀。仍行酌獻如禮訖。還入齋殿改具遠遊冠絳紗袍。乘輿出　殿門。還宮如儀。敎曰。工役順成。戶曹官吏處分分揀又。敎曰。本　殿守僕等。令該曹考例施賞。
정조 7년 · 강
命柳明渭。後日政移擬閒司。
정조 7년 · 목
敎曰。近以　廟　殿官擇差事。屢有飭敎。而　殿令柳明渭年老之致。　殿中周旋。專不成樣。令該曺。後日政移擬閑司。其代各別擇差事。另飭銓曹。
정조 7년 · 강
副修撰李頤祥。從縣道上疏辭職。仍陳勉。賜批。
정조 7년 · 목
疏略曰。第念一日之內。有朝晝夕三講。而繼之以夜對者。專爲其攻學。則講與對之不可或廢也明矣。乃者秋序向闌。伏願自今日開經筵。時敏聖工焉。且伏念元子宮誕彌之月。居然已近。此時廣選文學行誼兼備者。以爲左右輔翼。則豈不盛哉。批以。首陳事。當自處署。依此爲之。尾陳事。爾言實是。目下緊務。亦當留意。爾其勿辭。上來察職。
정조 7년 · 강
命光明殿景春殿雨漏及椽木修改。上下闕大內及各司修補。待明年擧行。
정조 7년 · 목
敎曰。雨漏處修補之役。旣命待明年擧行。而其中慶熙宮之光明殿。昌慶宮之景春殿。一則大內受朝賀之正殿。與仁政明政無異。一則事體與寶慶堂一也。雨漏及椽木修改。餘倂置之事。分付戶曹。又敎曰。近年因掣肘之端。上下闕大內及各司雨漏處及墻垣頹圮處。尙不修改。更踰今年。誠有室宇傾頹之慮。糜費亦當倍增。日前次對。因該曹季朔執頉文書。以略略修改之意。雖已許施。更思許多處墻垣或椽瓦。一時幷欲修補。事役不些。況今三道民事。夙宵關心。室宇傾頹。有不暇顧。上下闕雨漏等處修補。更待明年擧行。
정조 7년 · 강
璿源殿修改時。命戶禮工曹堂郞進參。大臣亦於展拜時參班。
정조 7년 · 목
敎曰。再明日　璿源殿修改時。戶禮工曹堂郞進參。時原任大臣亦於展拜時參班事知悉。大臣則遣史官傳諭。
정조 7년 · 목
敎曰。朝儀殆不成樣。雖以今日動駕言之。所謂班行金玉之圈。緋綠之衣。相雜成班。以至展謁之時。陪享之際。亦皆如此。事之駭然。莫此爲甚。當該監察。所當重勘。而近來動駕稀闊。春謁後今始展禮之故。儀節或不無生疏而然。今番特爲參酌。後復有如此之弊。而不卽呈課。則該監察當各別嚴繩。文蔭武諸監察。待開門發牌聽傳敎。亦以此意。傳于政府。且以喧嘩事言之。前日殿座或動駕時。猶不無申飭之效。近日則不然。兵曹判書躬行禁喧之事。亦不得禁斷。此無他。別雲劍及兵總堂上侍衛等。多率跟隨之致。昨日一二重宰事。雖已現發。姑此任之。令政院嚴飭諸臣。此後無或如前冒蔑法禁。
정조 7년 · 강
命崇節祠幷享日致祭。